Mango-staking: Mango versoek ŉ gesprek met vakbondArgieffoto (Foto: Bluesnap, Pixabay) Mango het die vakbond Solidariteit glo versoek om weer na die gesprekstafel te kom om sodoende ŉ vergelyk tussen die partye te probeer bewerkstellig te midde van ŉ staking deur vlieëniers by die lugredery. Deon Reyneke, adjunkhoofsekretaris by Solidariteit, het in ŉ verklaring gesê die lugredery het Solidariteit versoek om gesprekke rondom stakende vakbondlede se eise te hervat. Volgens Reyneke het Solidariteit bevestig dat die vakbond wel beskikbaar sal wees om op die forum te onderhandel. “Soos ons van die begin af gemeld het, was ons deurgaans bereid om te onderhandel terwyl die maatskappy sy rug op die kollektiewe onderhandelingsproses gekeer het,” het Reyneke gesê. Solidariteit-lede by Mango, wat 95% van die vlieëniers by die lugredery uitmaak, het Maandagoggend begin staak nadat salarisonderhandelinge tussen die lugredery en die vlieëniers vasgeval het. Reyneke het Sondag gesê Mango se bestuur het vroeër geensins daarin belanggestel om met sy werknemers te onderhandel nie. “Mango se bestuur het bloot voet by stuk gehou dat hy nie sy aanvanklike aanbod van 6% sal hersien nie, terwyl die vakbond sy mandaat sou aanpas in ŉ poging om die onderhandelinge te laat slaag. Mango het Solidariteit-lede dus met geen ander keuse gelaat nie as om die ongewenste stap van ŉ staking te volg,” het hy gesê. Mango het Maandag en Dinsdag ŉ lyste van vlugnommers op sy webtuiste geplaas van vlugte wat weens die staking gekanselleer of herskeduleer is. Volgens die lugredery is sommige kliënte na ander lugrederye se vlugte oorgeplaas, terwyl ander vlugte met ŉ paar ure vertraag is.